Opdateret 18.58: Nordjyllands Beredskab er færdig på stedet. Nordjyllands Beredskab kørte klokken 15.39 ud til endnu en stor brand i det nordjyske. Denne gang var det hele station Frederikshavn, som var kørt til Nordre Kaj 47 A hos Stena Recycling på Frederikshavn Havn, hvor der var ild i 50 skrotbiler. - Vi har en patrujle på stedet, men vi ved ikke noget om årsagen endnu, fortalte vagtchef hos Nordjyllands Politi Rene Kortegaard til TV2 Nord omkring klokken 16.20. Kraftig røg og assistance tilkaldt Der blev kaldt assistance af både sprøjte og tankvogn på grund af den anderledes og opsigtsvækkende meldinge. - Meldingen lød voldsom, men branden var heldigvis ikke lige så voldsom som meldingen, fortæller indsatsleder på stedet Dennis Møller Hovn. Klokken 17.19 er beredskabet forsat på stedet og er ved at slukke branden, der er under kontrol. Dog står der stadig flammer fra bilerne. - Brandvæsnet er på stedet, hvor man har branden under kontrol. Heldigvis blæser vinden ud over havet, så der er ingen fare for byens borgere, konstaterede vagtchefen. Da beredskabet ankom til stedet var røgudviklingen dog så kraftig, at man måtte evakuere nogle medarbejdere fra virksomhederne i røgfanen. Det fortæller Dennis Møller Hovn. Medarbejder opdagede branden Det var en observant medarbejder, som på vejen hjem opdagede, at der kom røg fra en bunke med affaldsjern, som primært består af skrotbiler og restjern fra genbrugspladsen. - Det er midt i bunken, at branden er opstået, så vi er i gang med at skille bunken af bid for bid med virksomhedens maskiner, og så slukker vi undervejs, forklarer indsatslederen, der også fortæller at man på nuværende tidspunkt er 16 mand og seks biler på adressen. Der er ingen tilskadekomne i forbindelse med branden, og intet udover skrotbunken er blvet ramt af flammerne. - Der er ingen fare for brændspredning, og vi arbejder godt sammen herude, så den sidste halve time har vi rykket meget, forklarer Dennis Møller Hovn. Brandvæsnet vil være på stedet i nogle timer endnu ifølge indsatslederen.

Referat:
Virksomhederne i nærheden måtte evakueres på grund af den kraftige røg.